APSTIPRINĀTI

Ar Alojas novada domes

2011.gada 28.decembra lēmumu Nr.561

(protokols Nr.19 13#)

*GROZĪJUMI izdarīti ar*

*ar Limbažu novada domes 27.01.2022. sēdes lēmumu Nr.61 (protokols Nr.1, 63.§)*

**Apbalvojums “Alojas pilsētas balva”**

**NOLIKUMS**

**1. Apbalvojuma „Alojas pilsētas balva” dibināšanas mērķis**

1.1. Nolikums nosaka Alojas pilsētas apbalvojuma (turpmāk - Balva) nodibināšanas mērķi, veidu un piešķiršanas kārtību.

1.2. Apbalvojuma mērķis ir godināt personu ieguldījumu Alojas pilsētas attīstībā, nozīmīgu darbību uzņēmējdarbībā, sabiedriskajā un publiskajā sektorā un pilsētas atpazīstamības veidošanā, kā arī nopelnus citās novadam nozīmīgās darbības jomās.

1.3. Par Alojas pilsētai nozīmīgu un plašu atpazīstamību guvušu pilsonisko un sabiedrisko aktivitāti Balvu piešķir personām, kuras:

1.3.1. investējušas līdzekļus, vai citādi sniegušas nozīmīgu ieguldījumu pilsētas attīstībā;

1.3.2. sniegušas sevišķi nozīmīgu ieguldījumu pilsētas kultūrvēsturiskā mantojuma apzināšanā un uzturēšanā;

1.3.3. radījušas un/vai uztur nozīmīgas Alojas pilsētas tradīcijas;

1.3.4. par pilsētai nozīmīgu ieguldījumu sabiedriskajā darbībā;

1.3.5. ilgtspējīgi un sekmīgi darbojušās uzņēmējdarbībā pilsētā, sekmējušas pilsētas attīstību un atpazīstamību;

1.3.6. sekmīgi darbojušās inovāciju ieviešanā, piesaistījuši ievērojamas investīcijas pilsētas ekonomiskajā attīstībā, radījušas jaunas darba vietas, pastāvīgi atbalstījušas pilsētas sabiedriskās, kultūras un sporta aktivitātes;

1.3.7. par mūža ieguldījumu un izciliem nopelniem darbā pilsētā, atzīmējot nozīmīgas dzīves un darba jubilejas;

1.3.8. par ilggadējiem un ar izciliem nopelniem pilsētā izglītības, zinātnes, kultūras, sporta, medicīnas, uzņēmējdarbības u.c. nozīmīgās darbības sfērās.

**2. Personu izvirzīšana apbalvošanai**

2.1. Izvirzīt apbalvojamo personu Balvas piešķiršanai var Alojas pilsētā deklarējušās fiziskās personas, Alojas pilsētā reģistrētie uzņēmumi vai Alojas pilsētā atrodošās Limbažu novada pašvaldības iestādes vai struktūrvienības.

2.2. Izsakot ierosinājumu par personas apbalvošanu ar Balvu, jānorāda:

2.2.1. apbalvojamās personas vārds, uzvārds, darbavieta, ieņemamais amats vai nodarbošanās;

2.2.2. pamatojums un izvirzītās personas sasniegumu un nopelnu apraksts.

**3. Balvai izvirzīto pretendentu izvērtēšanas kārtība**

3.1.Balvai izvirzītos pretendentus izvērtē Alojas apvienības pārvaldes vadītāja izveidota komisija 7 (septiņu) locekļu sastāvā, turpmāk – komisija, sanāksmē pirms pilsētas jubilejas gada.

**4. Lēmuma par apbalvošanu pieņemšanas kārtība**

4.1. Lēmumu par Balvas piešķiršanu pieņem komisija atklāti balsojot ar klātesošo balsu vairākumu.

4.2. Lēmumu apstiprina Alojas apvienības pārvaldes vadītājs.

**5. Balvas veids un pasniegšanas kārtība**

5.1. Balvu pasniedz Alojas pilsētas jubilejai veltītā svinīgajā sarīkojumā reizi piecos gados, sākot ar 2012.gadu.

5.2. Balva ir galda pulkstenis ar personalizētu gravējumu.

5.3. Personai, kurai Balva ir vienreiz piešķirta, to atkārtoti nepiešķir.

**6. Balvas saņēmēju uzskaite**

6.1. Balvas saņēmējus reģistrē īpašā reģistra grāmatā, kura glabājas Alojas apvienības pārvaldē.

6.2. Par Balvas piešķiršanu informē mājas lapā [www.limbazunovads.lv](http://www.limbazunovads.lv) un pašvaldības informatīvajā izdevumā „Limbažu Novada Ziņas”.

Alojas novada domes priekšsēdētāja (paraksts) Dace Vilne

(zīmogs)